b"\n_START_ARTICLE_\nTohar\xc5\xa1\xc4\x8dina\n_START_SECTION_\nPoimenovanje\n_START_PARAGRAPH_\nPoimenovanje tohar\xc5\xa1\xc4\x8dina oziroma toharski jeziki je dejansko zmotno, vendar je v jezikoslovju \xc5\xbee tako uveljavljeno, da ga ni ve\xc4\x8d mogo\xc4\x8de spremeniti. Govorce tega indoevropskega jezika so namre\xc4\x8d sprva ena\xc4\x8dili z ljudstvom Tocharoi, ki se omenja v gr\xc5\xa1kih klasi\xc4\x8dnih virih. Anti\xc4\x8dni Tocharoi so sicer \xc5\xbeiveli vzhodno od Tarimske kotline, nato pa so jih Kitajci izpodrinili na zahod, v Baktrijo. Najverjetneje so bili iranska plemenska zveza in niso imeli nobene neposredne povezave z govorci tohar\xc5\xa1\xc4\x8dine. V novej\xc5\xa1em \xc4\x8dasu govorce tohar\xc5\xa1\xc4\x8dine povezujejo s plemensko konfederacijo Yuezhi, ki se omenja v kitajskih klasi\xc4\x8dnih virih.\n_START_SECTION_\nPomen in izvor\n_START_PARAGRAPH_\nTohar\xc5\xa1\xc4\x8dina predstavlja najbolj vzhodno vejo indoevropskih jezikov. Njeno odkritje je spremenilo nekatere ustaljene teorije in hipoteze o odnosih med indoevropskimi jeziki, ki so bile v primerjalnem jezikoslovju vzpostavljene v 19. stoletju._NEWLINE_Pred odkritjem tohar\xc5\xa1\xc4\x8dine je veljala poenostavljena zemljepisna delitev indoevropskih jezikov na kentumske in satemske, po kateri naj bi bile kentumske veje raz\xc5\xa1irjene na zahodu, satemske pa na vzhodu. Kljub svoji skrajno vzhodni zemljepisni legi pa je tohar\xc5\xa1\xc4\x8dina kentumska veja (beseda za \xc5\xa1tevnik '100' je v tohar\xc5\xa1\xc4\x8dini A k\xc3\xa4nt, v tohar\xc5\xa1\xc4\x8dini B pa kante). Obenem ka\xc5\xbee pomembne morfolo\xc5\xa1ke podobnosti s severnoevropskimi vejami indoevropskih jezikov (npr. z germanskimi jeziki) in edinstvene podobnosti v besedi\xc5\xa1\xc4\x8du z gr\xc5\xa1\xc4\x8dino (toharsko A pr\xc4\x81tsak, toharsko B prats\xc4\x81ko v pomenu 'prsi' je tvorbeno enaka beseda kot stgr. pr\xc3\xb3s\xc5\x8dpon 'obraz'). Zanimivo je tudi, da je toharska beseda za 'ribo' (laks v tohar\xc5\xa1\xc4\x8dini B) enaka baltoslovanski in germanski besedi za lososa. Med slovni\xc4\x8dnimi arhaizmi tohar\xc5\xa1\xc4\x8dina ohranja mediopasiv s kon\xc4\x8dnico -r (npr. toharsko A klyost\xc3\xa4r 'sli\xc5\xa1i se'), ki ga znotraj indoevropske jezikovne dru\xc5\xbeine ohranjajo le \xc5\xa1e italski in keltski jeziki ter hetit\xc5\xa1\xc4\x8dina in frigij\xc5\xa1\xc4\x8dina._NEWLINE_Med kentumske spadajo tudi kasneje odkriti anatolski jeziki v Mali Aziji, ki veljajo za najzgodnej\xc5\xa1o indoevropsko vejo. Na podlagi jezikoslovne teorije o valovih nem\xc5\xa1kega jezikoslovca Johannesa Schmidta je bila zato postavljena nova hipoteza, po kateri satemski jeziki pomenijo inovacijo v osrednjem delu indoevropske pradomovine, kentumski jeziki (in med njimi tohar\xc5\xa1\xc4\x8dina) pa predstavljajo starej\xc5\xa1o periferno razvojno stopnjo._NEWLINE_Na podlagi skupnih besed in slovni\xc4\x8dnih potez tohar\xc5\xa1\xc4\x8dine z germanskimi, baltoslovanskimi in keltskimi jeziki ter z gr\xc5\xa1\xc4\x8dino in frigij\xc5\xa1\xc4\x8dino znanstveniki domnevajo, da naj bi predniki tohar\xc5\xa1\xc4\x8dine izvirali iz vzhodne Evrope. Obstajajo celo poskusi dokazovanja, da naj bi bili tohar\xc5\xa1\xc4\x8dini najbli\xc5\xbee sorodni germanski jeziki, za njimi pa gr\xc5\xa1\xc4\x8dina_NEWLINE_Njihova selitev se je verjetno zgodila precej pred prodorom indoiranskih jezikov v Srednjo Azijo. Po mnenju jezikoslovcev naj bi se predniki Toharcev iz praindoevropske jezikovne skupnosti lo\xc4\x8dili zelo zgodaj, vendar za predniki anatolskih jezikov, ki veljajo za najzgodnej\xc5\xa1o indoevropsko vejo. Njihova selitev proti vzhodu je datirana v obdobje 3700-3300 pr. n. \xc5\xa1t., mo\xc5\xbeen arheolo\xc5\xa1ki dokaz zanjo pa je afanasijevska kultura, ki se v tem \xc4\x8dasu pojavlja v ju\xc5\xbeni Sibiriji in Altajskem gorovju. Druga teorija predpostavlja, da so bili predniki Toharcev del nekoliko kasnej\xc5\xa1e selitve indoevropskih ljudstev, ki naj bi v 9. in 8. stoletju pr. n. \xc5\xa1. potekala iz obmo\xc4\x8dja Balkana v vzhodno Azijo, v njej pa naj bi bili udele\xc5\xbeeni tudi predniki Ilirov, Tra\xc4\x8danov, Frigijcev in Germanov. \xc4\x8ce dr\xc5\xbei ta teorija, je njihova selitev morda povezana s propadom kitajske dinastije Zhou leta 771 pr.n.\xc5\xa1."